Document ID: 32009D0992

KOMMISSIONENS AFGØRELSE
af 17. december 2009
om mindstekravene til de data, der skal indføres i det nationale elektroniske register over vejtransportvirksomheder
(meddelt under nummer K(2009) 9959)
(EØS-relevant tekst)
(2009/992/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1071/2009 af 21. oktober 2009 om fælles regler om betingelser for udøvelse af vejtransporterhvervet og om ophævelse af Rådets direktiv 96/26/EF (1), særlig artikel 16, og
ud fra følgende betragtninger:
(1)
I henhold til artikel 16, stk. 1, i forordning (EF) nr. 1071/2009 fører hver medlemsstat et nationalt elektronisk register over vejtransportvirksomheder, der har fået vejtransporttilladelse af en kompetent myndighed, som medlemsstaten har udpeget. De nationale elektroniske registre skal som minimum indeholde de data, der er anført i forordningens artikel 16, stk. 2. Yderligere data såsom fysiske personers fødselsdato og -sted skal også indføres i registrene for at sikre, at de pågældende personer identificeres korrekt.
(2)
Europa-Parlamentets og Rådets forordning (EF) nr. 1072/2009 af 21. oktober 2009 om fælles regler for adgang til markedet for international godskørsel (2) og Europa-Parlamentets og Rådets forordning (EF) nr. 1073/2009 af 21. oktober 2009 om fælles regler for adgang til det internationale marked for buskørsel (3) kræver også, at bestemte data indføres i disse nationale registre.
(3)
Behandlingen af personoplysninger i medfør af forordning (EF) nr. 1071/2009 skal være i overensstemmelse med bestemmelserne om beskyttelse af personoplysninger som fastlagt i Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (4).
(4)
For at lette sammenkoblingen af de nationale elektroniske registre, således som foreskrevet i artikel 16, stk. 5, i forordning (EF) nr. 1071/2009, skal Kommissionen i henhold til samme forordnings artikel 16, stk. 1, vedtage en beslutning om mindstekravene til de data, der skal indføres i det nationale elektroniske register -
VEDTAGET FØLGENDE AFGØRELSE:
Artikel 1
De data, der indføres i de nationale elektroniske registre, som medlemsstaterne opretter i overensstemmelse med artikel 16, stk. 1, i forordning (EF) nr. 1071/2009, skal opfylde mindstekravene som anført i bilaget til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 17. december 2009.

Labels: 10
8
9
12